Okresná prokuratúra Levice 
Šafárikova 7, 934 01 Levice 1

Sp. zn. : 1 Pv 384/11/4402	Levice, 12.3.2012
EEČ : 2-31-20-2012

U Z N E S E N I E

Trestná vec:	obvinený XXXXX 
Prečin:	krádež podľa § 212 odsek 2 písmeno f Trestného zákona číslo 300/2005 Zbierky zákonov v znení zákona číslo 547/2010 Zbierky zákonov a iné trestné činy

Rozhodol: 	prokurátorka Okresnej prokuratúry Levice
Rozhodnutie:
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
1./ pre prečin marenia výkonu úradného rozhodnutia podľa § 348 odsek 1 písmeno e/ Trestného zákona, ktorého sa dopustil na tom skutkovom základe, že nenastúpil na ochranné ústavné psychiatrické liečenie, ktoré mu bolo uložené Okresným súdom v Leviciach pod číslom 2 Nt 22/2010 zo dňa 17.01.2011, právoplatným 17.01.2011, pričom bol dňa 12.04.2011 predvedený a eskortovaný hliadkou OO PZ do Psychiatrickej nemocnice v Hronovciach    

a

2./ pre prečin krádeže podľa § 212 odsek 2 písmeno f/ Trestného zákona, ktorého sa dopustil na tom skutkovom základe, že napriek tomu, že mu bola dňa 15.02.2011 uložená pokuta vo výške 30,-Eur blokom na pokutu nezaplatenú na mieste č. AB 011397, právoplatným 15.02.2011 za priestupok proti majetku podľa § 50 odsek 1 zák. č. 372/90 Zb. o priestupkoch v platnom znení, dňa 27.10.2011 v čase o 9.50 h. v Leviciach v OD LIDL, ul. Štúrova č. 49 vzal z predajnej plochy 1 ks elektrického zvončeka v hodnote 7,99 Eur, prešiel cez pokladničnú zónu bez zaplatenia, kde bol následne kontrolovaný a zadržaný pracovníkom SBS, pričom tovar bol vrátený späť do predaja, týmto konaním spôsobil škodu spoločnosti LIDL Slovenská republika v.o.s. vo výške 7,99 Eur  
Právna veta:
lebo obvinený nebol v čase činu pre nepríčetnosť trestne zodpovedný
Odôvodnenie:
	Uznesením policajného orgánu Okresného riaditeľstva PZ, Odboru poriadkovej polície, Obvodného oddelenia PZ v Leviciach č. ORP-809/LV-LV-2011 z  4.6.2011 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX pre prečin marenia výkonu úradného rozhodnutia podľa § 348 odsek 1 písmeno e/ Trestného zákona a uznesením policajného orgánu Okresného riaditeľstva PZ, Odboru poriadkovej polície, Obvodného oddelenia PZ v Leviciach č. ORP-1523/LV-LV-2011 z 13.11.2011 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX pre prečin krádeže podľa § 212 odsek 2 písmeno f/ Trestného zákona na tom skutkovom základe, ako je uvedené vo výrokovej časti tohto uznesenia. Dňa 22.11.2011  policajt vydal uznesenie podľa § 21 odsek 3 Trestného poriadku, ktorým spojil na spoločné konanie vyššie uvedené trestné veci.

Preskúmaním predloženého vyšetrovacieho spisu, zadováženými dôkazmi,  výpoveďou obvineného a zástupkyne poškodenej spoločnosti, znaleckým posudkom z odboru zdravotníctva, odvetvie psychiatrie a ďalšími dôkazmi bolo dostatočne preukázané, že k stíhaným skutkom došlo tak, ako je to popísané vo výrokovej časti tohto uznesenia a týchto sa dopustil obvinený. Obvinený spáchanie skutkov priznal.

Policajt Okresného riaditeľstva PZ, Okresného riaditeľstva PZ, Odboru poriadkovej polície, Obvodného oddelenia PZ v Leviciach č. ORP-809/LV-LV-2011 z 6.9.2011 pribral do konania znalcov z odboru zdravotníctva, odvetvie psychiatria XXXXX a  a XXXXX.

Zo záverov znaleckého dokazovania vyplýva, že obvinený XXXXX v čase spáchania uvedených prečinov trpel paranoidnou schizofréniou, čiže konal pod vplyvom duševnej poruchy, ktorá vylučovala jeho rozpoznávacie a ovládacie schopnosti, teda obvinený v čase spáchania prečinov mal vylúčené ovládacie a rozpoznávacie schopnosti.

Podľa § 215 odsek 1 písmena e/ Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. Podľa § 23 Trestného zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

S poukazom na závery znaleckého posudku z odboru zdravotníctva, odvetvie psychiatrie boli zistené skutočnosti uvedené v § 23 Trestného zákona, a preto som rozhodla tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Lívia Nováková
prokurátorka